

**Κάθε χρόνο την 1η Απριλίου αναβιώνει το έθιμο με τα αθώα ψέματα.**

Ένα έθιμο που μας έχει έρθει από την Ευρώπη. Υπάρχουν διάφορες εκδοχές σχετικά με τον τόπο και τον χρόνο που γεννήθηκε το έθιμο αυτό. Δύο όμως είναι οι επικρατέστερες.

Σύμφωνα με την **πρώτη** εκδοχή, το έθιμο ξεκίνησε από τους Κέλτες. Λαός της βορειοδυτικής Ευρώπης, οι Κέλτες ήταν δεινοί ψαράδες. Η εποχή του ψαρέματος ξεκινούσε την 1η Απριλίου.

Για να εντυπωσιάσουν όταν τα δίχτυα τους έμεναν άδεια, σκάρωναν ιστορίες για φαντασμαγορικές ψαριές.

Στη δεύτερη εκδοχή, το έθιμο ήρθε από τη Γαλλία, όπου γιόρταζαν την Πρωτοχρονιά κάθε 1η Απριλίου.

Γύρω στα 1560, η αρχή του έτους μετατέθηκε στην 1η Ιανουαρίου, ο λαός μπερδεύτηκε και εκείνοι που δέχτηκαν την αλλαγή κορόιδευαν όσους επέμεναν να αλλάζουν χρονιά στη μέση της Άνοιξης, σκαρώνοντας φάρσες.

Στην ελληνική παράδοση τα πρωταπριλιάτικα ψέματα θεωρούνταν τέχνασμα για να ξεγελάσουν τις δυνάμεις του σκότους.

Το βρόχινο νερό της πρωταπριλιάς θεωρείται θεραπευτικό. Παλαιότερα το μάζευαν σε μπουκάλι και το έδιναν στους αρρώστους.

**Οι ονομασίες του Απρίλη**

**Λαμπριάτης**, λόγω της γιορτής του Πάσχα.

**Άι – Γιωργίτης,** λόγω της εορτής του Αγίου Γεωργίου.

**Τιναχτοκοφινίτης**, επειδή τινάζουν τα κοφίνια για να τα καθαρίσουν.

**Γρίλλης**, δηλαδή γκρινιάρης, επειδή τον μήνα αυτόν τελείωναν τα αποθέματα της προηγούμενης συγκομιδής και δημιουργούνταν οικογενειακές γκρίνιες.

**Ανθομήνα,** γιατί φέρνει τα άνθη.

****

**Παροιμίες**

Απρίλης φέρνει την δροσιά, φέρνει και τα λουλούδια.

Αν βρέξει ο Μάρτης δυο νερά κι ο Απρίλης άλλο ένα,  
χαρά σε εκείνον τον ζευγά που ‘χει στη γη σπαρμένα.

Ο Απρίλης με τα λούλουδα κι ο Μάης με τα ρόδα.

Του Απρίλη η βροχή, κάθε στάλα και φλουρί.

Απρίλης, Μάης, κοντά είν' το θέρος.